אוניברסיטת ברנדייס

אוניברסיטת ברנדייס (באנגלית: Brandeis University) היא אוניברסיטה פרטית אמריקאית. האוניברסיטה הוקמה ב-1948, והיא ממוקמת בפינה הדרום מערבית של וולת'ם שבמדינת מסצ'וסטס, 14 ק"מ מערבה מבוסטון. אף שמדובר באוניברסיטה קטנה וצעירה יחסית (בפרט בהשוואה לאוניברסיטאות ליגת הקיסוס), היא נהנית מיוקרה אקדמית רבה. האוניברסיטה נקראת על שם לואי ברנדייס, משפטן אמריקני והשופט היהודי הראשון שהיה חבר בבית המשפט העליון של ארצות הברית. האוניברסיטה הוקמה בתקופה שבה הופלו יהודים בקבלה ללימודים אקדמאיים בארצות הברית בשל דתם, בחלק מהמקומות בהקצאת כמות מקסימלית של סטודנטים יהודיים. למשל, אוניברסיטת הרווארד הקצתה מכסה מקסימלית של 10%. בהתאם הוחלט על הקמת אוניברסיטה ללא אפליה ומכאן גם שילוב המלה "אמת" בעברית בלב סמל האוניברסיטה. פעילות נכון ל-2006, כמחצית הסטודנטים הלומדים באוניברסיטה היו יהודים. רוב מוחלט של התורמים יהודים אף הם. בקמפוס של האוניברסיטה שוכן המרכז הלאומי לקולנוע יהודי. ב-2010, היו רשומים באוניברסיטה כ-3,300 סטודנטים לתואר ראשון וכ-2,100 סטודנטים לתואר שני ושלישי. ב-2012 פעלו באוניברסיטה כ-560 חברי סגל אקדמי. האוניברסיטה חברה באיגוד האוניברסיטאות האמריקניות (AAU) ובאיגוד הלאומי של קולג'ים ואוניברסיטאות עצמאיות (NAICU). נשיא האוניברסיטה הוא רונלד ליבוביץ , פרופסור לגאוגרפיה שכיהן בעבר כנשיא מידלברי קולג'. לפניו כיהן בתפקיד פרדריק לורנס (בין השנים 2011–2017), פרופסור למשפטים, ולפניו היה נשיא האוניברסיטה (בין השנים 1994–2010) פרופסור יהודה ריינהרץ, אשר נולד בחיפה וקיבל דוקטורט במדעי היהדות מברנדייס ב-1972. מחלקות אקדמיות באוניברסיטת ברנדייס פועלים מספר בתי ספר: הקולג' לאמנות ומדעים: בבית הספר נלמדים תחומי המדעים, מדעי החברה, מדעי הרוח ואמנויות. בין המקצועות הנלמדים נכללים מתמטיקה, ביוכימיה, ביולוגיה, כימיה, מדעי המחשב, לימודים קלאסיים, כלכלה, מזרח אסיה, היסטוריה, לימודי סביבה, אסלאם ומזרח תיכון, בלשנות, פוליטיקה, פסיכולוגיה, סוציולוגיה, לימודי נשים ומגדר. בית הספר ללימודים מתקדמים באמנויות ומדעים: בבית הספר מתקיימות תוכניות לתואר מוסמך ודוקטורט במדעים מדויקים, מדעי החברה ואמנות. בית הספר הלר למדעי המדינה וניהול: בבית הספר מתקיימות תוכניות מוסמך במקצועות מנהל עסקים, מנהל מערכות בריאות, יישוב סכסוכים ומנהל ציבורי. בית הספר הבינלאומי לעסקים: בבית הספר ניתן ללמוד מנהל עסקים לתואר ראשון, תואר שני בכלכלה, מנהל עסקים ואנליטיקה עסקית וכן תואר שלישי בכלכלה ופיננסים. בית הספר ראב ללימודי קיץ והמשך: בית ספר ללימודי המשך. מוצעים בו גם מסלולים מקוונים לתואר מוסמך. בספריית גולדפרב בברנדייס יש יותר מ-1.6 מיליון כרכים ו-300,000 כתבי עת אלקטרוניים. דירוגים בין-לאומיים דירוג שאנגחאי: מקום 301–400 (2024) דירוג Times Higher Education: מקום 251–300 (2024) דירוג QS לאוניברסיטאות: מקום 661–670 (2024) דירוג U.S. News & World Report: מקום 409 (2024) גלריה ראו גם בוגרי האוניברסיטה סגל האוניברסיטה קישורים חיצוניים אתר האינטרנט הרשמי של אוניברסיטת ברנדייס (באנגלית) אוניברסיטת ברנדייס, ברשת החברתית פייסבוק אוניברסיטת ברנדייס, ברשת החברתית X (טוויטר) אוניברסיטת ברנדייס, ברשת החברתית אינסטגרם אוניברסיטת ברנדייס, ברשת החברתית טיקטוק אוניברסיטת ברנדייס, באתר אנציקלופדיה בריטניקה (באנגלית) הערות שוליים